DECIZIE A COMISIEI
din 24 aprilie 2008
de modificare a Deciziei 2006/968/CE de punere în aplicare a Regulamentului (CE) nr. 21/2004 al Consiliului în ceea ce privește orientările și procedurile referitoare la identificarea electronică a animalelor din speciile ovină și caprină
[notificată cu numărul C(2008) 1571]
(Text cu relevanță pentru SEE)
(2008/337/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (1), în special articolul 9 alineatul (1),
întrucât:
(1)
Regulamentul (CE) nr. 21/2004 prevede că fiecare stat membru trebuie să instituie un sistem de identificare și de înregistrare a animalelor din speciile ovină și caprină în conformitate cu dispozițiile acestuia. În temeiul Regulamentului (CE) nr. 21/2004, crotaliile reprezintă primul mijloc de identificare a acestor animale. Identificarea electronică a animalelor din speciile ovină și caprină constituie al doilea mijloc de identificare.
(2)
Decizia 2006/968/CE (2) a Comisiei stabilește orientări și proceduri pentru aprobarea dispozitivelor de identificare și a cititoarelor necesare pentru identificarea animalelor din speciile ovină și caprină în temeiul Regulamentului (CE) nr. 21/2004. Pentru aprobarea dispozitivelor de identificare și a cititoarelor, decizia menționată mai sus stabilește cerințe minime referitoare la anumite teste de conformitate și performanță. Aceste teste trebuie efectuate în laboratoare de încercări desemnate care funcționează și sunt evaluate și acreditate în conformitate cu anumite standarde europene.
(3)
Articolul 12 alineatul (2) din Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (3) face trimitere la acele standarde europene care se aplică în desemnarea laboratoarelor oficiale de către autoritățile competente.
(4)
Este adecvată modificarea trimiterii la standardele respective din Decizia 2006/968/CE pentru a se lua în considerare caracterul specific al laboratoarelor de încercări la care se face trimitere în decizia menționată.
(5)
Articolul 18 din Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a regulamentelor (CE) nr. 853/2004 și (CE) nr. 854/2004 (4) prevede o derogare de la articolul 12 alineatul (2) din Regulamentul (CE) nr. 882/2004. În temeiul acestei derogări, autoritatea competentă poate desemna pentru o perioadă de tranziție un laborator de încercări care nu a fost acreditat. Din motive de claritate, Decizia 2006/968/CE ar trebui să facă trimitere la această derogare.
(6)
Prin urmare, Decizia 2006/968/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2006/968/CE se modifică în conformitate cu anexa la prezenta decizie.
Articolul 2
Prezenta decizie se aplică de la 1 iunie 2008.
Articolul 3
Prezenta decizie se adresează statelor membre.
Adoptată la Bruxelles, 24 aprilie 2008.